b'\n_START_ARTICLE_\nMala Floramye\n_START_PARAGRAPH_\nMala Floramye je opereta v treh dejanjih Iva Tijardovi\xc4\x87a. Libreto v splitskem nare\xc4\x8dju je spisal skladatelj sam. Krstna predstava je bila v Splitu 14. januarja 1926. Delo je bilo sprejeto z velikim navdu\xc5\xa1enjem, zato je hitro pri\xc5\xa1lo na repertoar zagreb\xc5\xa1ke in beograjske opere. \xc5\xa0tevilne melodije iz operete so danes v Dalmaciji ponarodele._NEWLINE_Prva slovenska izvedba operete je bila 25. maja 1932 na odru ljubljanske Opere pod taktirko Danila \xc5\xa0vare._NEWLINE_V vlogi \xc5\xa1jora Bepa je bil silno priljubljen igralec Boris Dvornik.\n_START_SECTION_\nPrvo dejanje\n_START_PARAGRAPH_\nGodi se v Splitu na obali (rivi) v \xc4\x8dasu karnevala pred za\xc4\x8detkom prve svetovne vojne._NEWLINE_C. kr. policijski stra\xc5\xbenik zaman sku\xc5\xa1a vzdr\xc5\xbeevati red na pustnem karnevalu. Komaj se je kraval malce polegel, pride stari \xc5\xa1jor Filicijo, pri\xc5\xbeigalec uli\xc4\x8dnih svetilk. Nikakor se ne more sprijazniti z novimi okroglimi svetilkami, ki jih mora sedaj pri\xc5\xbeigati. Preve\xc4\x8d ga spominjajo na nogometne \xc5\xbeoge, ki so zme\xc5\xa1ale pamet splitski mladini. Mo\xc4\x8dno ga je strah, da se bo iz tega \xc5\xa1e izcimila vojna in da bodo pri\xc5\xa1le bolezni. Starega godrnja\xc4\x8da prepla\xc5\xa1i osovra\xc5\xbeeni\xc2\xa0\xc2\xbbfuzbajn\xc2\xab. Na prizori\xc5\xa1\xc4\x8de pridejo \xc5\xa1jor Bepo, \xc5\xa1jor File in \xc5\xa1jor Dane. Vsi so prazni\xc4\x8dno napravljeni, posebno prvi. Pripravlja se na zmenek z obo\xc5\xbeevano Floramye. Sicer mu nih\xc4\x8de ne verjame, saj je znano, da navadno zamudi na take sestanke, kar mu je prineslo vzdevek Pegula \xe2\x80\x94 smola. \xc5\xa0jor Bepo misli tokrat resno ter se tako razvname, da u\xc5\xbeali oba svoja prijatelja s psovkami. Pred njuno jezo mora zbe\xc5\xbeati in tako zamudi svidenje s Floramye, ki nastopi kot kraljica karnevala s svojimi prijateljicami. V cvetu svoje mladosti se naslaja nad svojim rojstnim krajem. Tudi starca sta kot pomlajena; kar zaho\xc4\x8de se jima, da bi zaplesali "monfrinu" (poseben ples). V naj\xc5\xbeivahnej\xc5\xa1i zabavi jih zmoti \xc5\xa1jora Petronila, ki i\xc5\xa1\xc4\x8de svojo h\xc4\x8derko, ki ji je u\xc5\xa1la na karneval. Starca jo mirita, \xc4\x8de\xc5\xa1, tudi ona se je v mladih letih rada na\xc5\xa1emila in zabavala. Sicer pa ni tako hudo, dokler se to zgodi podnevi. Opozorita jo, naj pazi na h\xc4\x8derin zmenek, ki ga ima nocoj. Medtem se Floramye snide s svojim Mirkom. Obljubita si ve\xc4\x8dno zvestobo. \xc5\xbde se pribli\xc5\xbeuje sprevod mask. Floramye si izberejo za kraljico, ta pa Mirka za svojega kralja. \xc4\x8caka jih bar\xc4\x8dica, ki jih popelje na morje. Vse se pomiri. Mra\xc4\x8dno je \xc5\xbee, ko pride \xc5\xa1jor Bepo s \xc5\xa1opkom cvetja na zmenek. Prijatelja se mu skrita \xc5\xbee rogata, da je zopet zamudil. V tem se mu v polmraku pribli\xc5\xbea \xc5\xa1jora Petronila, ki pa jo zamenja za Floramy. Dogodek prekine c. kr. policijski stra\xc5\xbenik, ki odvede \xc5\xa1jor Bepa v zapor, saj ga je Petronila obto\xc5\xbeila zavajanja svoje h\xc4\x8derke, ki je \xc5\xa1e mladoletna.\n_START_SECTION_\nDrugo dejanje\n_START_PARAGRAPH_\nGodi se v majhnem mestecu Quimperville v bli\xc5\xbeini Marseilla pred koncem prve svetovne vojne._NEWLINE_Okrevali\xc5\xa1\xc4\x8de angle\xc5\xa1kega Rde\xc4\x8dega kri\xc5\xbea za antantne \xc4\x8dastnike. Med medicinskimi sestrami, ki jim stre\xc5\xbeejo, je tudi Floramye, ki se je preimenovala v Suzetto. S star\xc5\xa1ema je morala namre\xc4\x8d pobegniti iz Avstro-Ogrske ter se je po njuni smrti re\xc5\xa1ila sem. Sestre ravno okra\xc5\xa1ujejo vse za sprejem juna\xc5\xa1kega srbskega \xc4\x8dastnika, junaka kote 212. Stroga, vedno la\xc4\x8dna in zaljubljena ravnateljica Eveline Beautyflover jih budno opazuje. Njena najnovej\xc5\xa1a ljubezen je neki D\xc5\xbeugoslav \xe2\x80\x94 \xc5\xa1jor Bepo iz Splita, ki jo je seveda tudi popihal iz stare Avstrije. Zvedel je, da pride danes semkaj neki rojak, baje Split\xc4\x8dan, pa je pri\xc5\xa1el na prizori\xc5\xa1\xc4\x8de. Zaljubljena Eveline mu prinese generalsko uniformo, le da bi mogel ostati v njeni bli\xc5\xbeini. Iz tega nastanejo komplikacije in te\xc5\xbeave, iz katerih se \xc5\xa1jor Bepo re\xc5\xa1i le z najve\xc4\x8djo te\xc5\xbeavo. Vsi so namre\xc4\x8d prepri\xc4\x8dani, da je srbski junak ravno Bepo. Usoda privede Mirka, ki se je proslavil kot poro\xc4\x8dnik Peter Petrovi\xc4\x8d, v bli\xc5\xbeino Floramye. Dolga vojna ju je odtujila, komaj se spoznata. Suzette mu pove svojo \xc5\xbealostno zgodbo in zbe\xc5\xbei, ker misli, da je ne bo ve\xc4\x8d ljubil. Sre\xc4\x8den, da jo je na\xc5\xa1el, Mirko nadomesti Suzetto ter re\xc5\xa1i ve\xc4\x8derni program s svojo splitsko pesmijo.\n_START_SECTION_\nTretje dejanje\n_START_PARAGRAPH_\nGodi se v Splitu v stanovanju male Tonkice._NEWLINE_Vojne je konec. Ubegli Split\xc4\x8dani se zbirajo v svojem rojstnem mestu. Zelo zgovoren je \xc5\xa1jor Bepo, ki je videl pol sveta. Posebno se \xc5\xa1irokousti s svojim znanjem angle\xc5\xa1\xc4\x8dine in franco\xc5\xa1\xc4\x8dine, hvali se, kako je pomagal rojakom-emigrantom, posebno pa Mirku, nadvse pa poveli\xc4\x8duje lepoto in milino svoje nove izvoljenke princese Eveline Beautyflover. Toda kmalu ga doleti kazen, resnica pride na plan. Izvedo, da Eveline le ni princesa in da Bepo ni bil tak junak, za kakr\xc5\xa1nega se je izdajal. Tako ga za dolgo \xc4\x8dasa mine volja po hvalisanju. Eno pa mu le uspe - na najnovej\xc5\xa1i zmenek ne zamudi.'